《中秋诸子过集迟何戴伍三子不至》
明代·李孙宸

蒹葭秋色夜萧然，白苧歌残思未捐。华烛半含兰焰吐，浊醪暗倩桂香传。

群星未尽人间会，片月空怜海上圆。露下天阶浑似水，分明清梦绕婵娟。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。